గ్లెన్ మెక్‌గ్రాత్

**గ్లెన్ డోనాల్డ్ మెక్‌గ్రాత్** (జ:1970 ఫిబ్రవరి 9) మాజీ ఆస్ట్రేలియా అంతర్జాతీయ క్రికెటరు. అతని కెరీర్ 14 సంవత్సరాలు కొనసాగింది. అతను ఫాస్ట్-మీడియం పేస్ బౌలరు. సార్వకాలిక గొప్ప బౌలర్లలో ఒకరిగా అతన్ని పరిగణిస్తారు. 1990ల మధ్య నుండి 2000ల చివరి వరకు ప్రపంచ క్రికెట్‌లో ఆస్ట్రేలియా సాధించిన ఆధిపత్యానికి ప్రముఖమైన దోహదకారి అతను.   మెక్‌గ్రాత్ 1999 క్రికెట్ ప్రపంచ కప్, 2003 క్రికెట్ ప్రపంచ కప్, 2007 క్రికెట్ ప్రపంచ కప్‌లను - వరుసగా మూడు ప్రపంచ కప్ ట్రోఫీలను - గెలుచుకున్న ఆస్ట్రేలియా జట్టులో సభ్యుడు. 2006 ఐసిసి ఛాంపియన్స్ ట్రోఫీని గెలుచుకున్న జట్టులో మెక్‌గ్రాత్ కూడా సభ్యుడు.

కచ్చితమైన లైను, లెంగ్తు వేయడంలో కెరీర్ మొత్తంలో పేరుగాంచిన మెక్‌గ్రాత్, అత్యంత పొదుపైన, అత్యంత విజయవంతమైన ఫాస్టు బౌలర్‌లలో ఒకడు. ఫాస్టు బౌలర్లు తీసుకున్న కెరీర్ మొత్తం టెస్టు వికెట్ల పరంగా, జేమ్స్ ఆండర్సన్, స్టూవర్ట్ బ్రాడ్‌ల తర్వాత మెక్‌గ్రాత్ మూడో స్థానంలో ఉన్నాడు. టెస్టు బౌలర్ల జాబితాలో, అతను ఐదవ స్థానంలో ఉన్నాడు. బౌలర్లందరిదీ అతనిదే అత్యల్ప సగటు.  అత్యధిక వన్డే అంతర్జాతీయ వికెట్లు (381) తీసుకున్న బౌలర్లలో అతను ఏడవ స్థానంలో ఉన్నాడు. క్రికెట్ ప్రపంచ కప్‌లో అత్యధిక వికెట్లు (71) సాధించిన రికార్డు మెక్‌గ్రాత్‌దే.  2007 జనవరిలో సిడ్నీలో జరిగిన  యాషెస్ టెస్టు తర్వాత, 2006 డిసెంబరు 23న టెస్టు క్రికెట్‌కు రిటైర్మెంట్ ప్రకటించిన మెక్‌గ్రాత్, 2007 ప్రపంచ కప్, తర్వాత వన్డే కెరీర్‌కూ ముగింపు పలికాడు. ఆస్ట్రేలియా ఆ టోర్నమెంటును గెలవడంలో కీలకపాత్ర పోషించిన అతని అత్యుత్తమ బౌలింగ్‌కు గాను అతను మ్యాన్ ఆఫ్ ది టోర్నమెంట్ అవార్డును గెలుచుకున్నాడు. 

ఆ తర్వాత మెక్‌గ్రాత్, ఇండియన్ ప్రీమియర్ లీగ్‌లో ఢిల్లీ డేర్‌డెవిల్స్ జట్టు కోసం ఆడాడు. దాని మొదటి సీజన్‌లో అతను అత్యంత పొదుపైన బౌలర్లలో ఒకడు. 

మెక్‌గ్రాత్, చెన్నై లోని MRF పేస్ ఫౌండేషన్‌కు డైరెక్టరుగా ఉన్నాడు. అతను ప్రస్తుతం తన భార్య జేన్‌తో కలిసి స్థాపించిన రొమ్ము క్యాన్సరు సేవా సంస్థ అయిన మెక్‌గ్రాత్ ఫౌండేషనుకు అధ్యక్షుడిగా ఉన్నాడు.

 2012 నవంబరు 1 న సిడ్నీలో జరిగిన ఏడవ వార్షిక బ్రాడ్‌మాన్ అవార్డుల సందర్భంగా మెక్‌గ్రాత్ సన్మానం అందుకున్నాడు. 2013 జనవరిలో మెక్‌గ్రాత్, ఐసిసి హాల్ ఆఫ్ ఫేమ్‌లోకి ప్రవేశించాడు 

## కెరీర్

### ప్రారంభ సంవత్సరాల్లో
మెక్‌గ్రాత్ డబ్బోలో బెవర్లీ, కెవిన్ మెక్‌గ్రాత్‌లకు జన్మించాడు.  అతను నార్రోమిన్, న్యూ సౌత్ వేల్స్ (NSW)లో పెరిగాడు. అక్కడే మొదటగా క్రికెట్ ఆడాడు. అతని సామర్థ్యాన్ని డగ్ వాల్టర్స్ గుర్తించాడు.  మెక్‌గ్రాత్, సదర్లాండ్ తరఫున గ్రేడ్ క్రికెట్ ఆడటానికి సిడ్నీ వెళ్ళాడు. 1992-93 సీజన్లో NSW తరఫున రంగప్రవేశం చేసాడు. కేవలం ఎనిమిది ఫస్ట్-క్లాస్ మ్యాచ్‌ల తర్వాత టెస్టు జట్టులో ఎంపికయ్యాడు.

1993-1994లో పెర్త్‌లో న్యూజిలాండ్‌పై మెక్‌గ్రాత్ టెస్టుల్లోకి అడుగుపెట్టాడు. ఆస్ట్రేలియా 1995 టెస్టు సిరీస్ విజయంలో మెక్‌గ్రాత్, బౌలర్లతో సహా వెస్టిండీస్ జట్టుపై బౌన్సర్లు చేసే విధానాన్ని అవలంబించాడు. ఇది ఇంతకు ముందు జరగలేదు. మెక్‌గ్రాత్ జీవిత చరిత్రలో, రికీ పాంటింగ్ ఇలా పేర్కొన్నాడు:

### ఇంగ్లాండ్‌పై (యాషెస్ 2005, 2006/07)
2005 యాషెస్ సిరీస్‌లో లార్డ్స్‌లో జరిగిన మొదటి టెస్టులో మెక్‌గ్రాత్ మార్కస్ ట్రెస్కోథిక్ ఔట్‌తో 500 టెస్టు వికెట్లు తీసిన చరిత్రలో నాల్గవ బౌలర్ అయ్యాడు. ఈ వికెట్ 5-2 అనే స్పెల్‌లో మొదటిది. ఇదే ఇంగ్లాండ్‌ను 155 పరుగులకు ఆలౌట్ చేయడానికి బాటలు వేసింది. మెక్‌గ్రాత్ రెండవ ఇన్నింగ్స్‌లో 4–29 తీసుకున్నాడు. ఆస్ట్రేలియా సాధించిన సమగ్ర విజయంలో అతను, మ్యాన్ ఆఫ్ ది మ్యాచ్‌గా ఎంపికయ్యాడు.
ఎడమ|thumb| 2007లో SCGలో జరిగిన టెస్టు మ్యాచ్‌లో మెక్‌గ్రాత్
ఎడ్జ్‌బాస్టన్‌లో రెండో టెస్టు ప్రారంభానికి ముందు రోజు ఉదయం మెక్‌గ్రాత్ క్రికెట్ బాల్‌పై కాలేసి, జారాడు. అతని చీలమండకు గాయమై, మ్యాచ్‌లో ఆడలేకపోయాడు. ఈ మ్యాచ్‌లో ఇంగ్లండ్, మెక్‌గ్రాత్ లేని బౌలింగ్ దాడికి వ్యతిరేకంగా ఒక రోజులో 407 పరుగులు చేసి రెండు పరుగులతో గెలిచింది. నడుస్తుంది. ఓల్డ్ ట్రాఫోర్డ్‌లో జరిగిన మూడో టెస్ట్‌కు పూర్తిగా ఫిట్‌గా లేనప్పటికీ, తిరిగి వచ్చాడు. రెండవ ఇన్నింగ్స్‌లో మరో ఐదు వికెట్ల పంట సాధించాడు. టెస్టు చివరి గంటలో బ్రెట్ లీతో కలిసి చివరి వికెట్ భాగస్వామ్యంలో బ్యాటింగ్ చేస్తూ గేమ్ ను డ్రా చేసాడు. ఆ తర్వాత ట్రెంట్ బ్రిడ్జ్‌లో జరిగిన నాల్గవ టెస్టుకు అతను మోచేతి గాయంతో దూరమయ్యాడు. ఆ టెస్టులో ఇంగ్లాండ్ మూడు వికెట్ల తేడాతో గెలిచింది. ది ఓవల్‌లో జరిగిన చివరి టెస్ట్‌కు మెక్‌గ్రాత్ తిరిగి వచ్చాడు. ఆస్ట్రేలియా జట్టు ఫలితం సాధించలేకపోయింది, మ్యాచ్ డ్రా అయింది. తద్వారా ఇంగ్లండ్‌కు సిరీస్ విజయం లభించింది. ఇంగ్లాండ్ యాషెస్‌ను తిరిగి పొందడంలో మెక్‌గ్రాత్ గాయం సమస్యలను కీలకమైన అంశంగా పరిగణిస్తారు. ఎందుకంటే అతను గైర్హాజరైన మ్యాచ్‌లలోనే వారి విజయాలు వచ్చాయి. 

ఆస్ట్రేలియా 2006-07 యాషెస్ సిరీస్‌లో ఇంగ్లాండ్‌కు ఆతిథ్యం ఇచ్చింది. యాషెస్‌ను 5-0తో ఓడించింది, యాషెస్ చరిత్రలో రెండవ 5-0 సిరీస్ వైట్‌వాష్ అది ( 1920-1921 యాషెస్ సిరీస్‌లో మొదటిసారి, ఆ తరువాత 2013-14 యాషెస్ సిరీస్). 2006 ఏప్రిల్ నుండి క్రికెట్ నుండి విరామం తీసుకున్న మెక్‌గ్రాత్, 2006 ఐసిసి ఛాంపియన్స్ ట్రోఫీని ఉపయోగించుకుని, ఆస్ట్రేలియా టెస్టు XIలో తన స్థానాన్ని తిరిగి పొందాడు. గబ్బాలో జరిగిన మొదటి టెస్ట్‌లో తన పునరాగమన ఇన్నింగ్స్‌లో ఆరు వికెట్లు తీసి, మిగిలిన సిరీస్‌కు ఒక లయను సెట్ చేశాడు. ఆస్ట్రేలియా రికార్డు బద్దలు కొట్టే 15 రోజుల ఆట తరువాత ఆస్ట్రేలియా, యాషెస్‌ను తిరిగి గెలుచుకుంది. మెక్‌గ్రాత్ ఆ సిరీస్‌లో 23.90 సగటుతో 21 వికెట్లు పడగొట్టి, 10 పరుగులు చేసి, ఒక క్యాచ్ పట్టాడు. అదే అతని చివరి టెస్టు సిరీస్‌.

### విరమణ
thumb| మెక్‌గ్రాత్ తన చివరి టెస్టు సిరీస్ - 2006-07 యాషెస్ సిరీస్‌లో
2006 డిసెంబరు 23న, మెక్‌గ్రాత్ టెస్టుల నుండి రిటైర్మెంట్ ప్రకటించాడు. అతని చివరి టెస్టు 2007 జనవరిలో సిడ్నీలో ఇంగ్లాండ్‌తో జరిగిన ఐదవ యాషెస్ టెస్ట్,  అక్కడ అతను తన టెస్టు కెరీర్‌లో చివరి బంతికి వికెట్ తీశాడు. విజయవంతమైన 2007 క్రికెట్ ప్రపంచ కప్ తర్వాత అన్ని రకాల అంతర్జాతీయ క్రికెట్ నుండి రిటైర్ అయ్యాడు. అతను ప్రపంచ కప్ చరిత్రలో ప్రముఖ వికెట్ టేకర్ అయ్యాడు. అదే సమయంలో టోర్నమెంట్‌లో 26 వికెట్లతో అగ్ర బౌలరుగా ప్లేయర్ ఆఫ్ ది టోర్నమెంట్‌గా ఎంపికయ్యాడు. 2007 ప్రపంచ కప్ కోసం ESPNCricinfo వారి 'టీమ్ ఆఫ్ ది టోర్నమెంట్'లో ఎంపికయ్యాడు.  దక్షిణాఫ్రికాపై అతని స్పెల్, 3–18 ను ESPNCricinfo ఓటర్లు ఆ సంవత్సరపు ఐదవ-అత్యుత్తమ వన్‌డే బౌలింగ్ ప్రదర్శనగా ఎంచారు. 

### ఇండియన్ ప్రీమియర్ లీగ్
ఇండియన్ ప్రీమియర్ లీగ్ మొదటి సీజన్ అయిన 2008 ఇండియన్ ప్రీమియర్ లీగ్‌లో మెక్‌గ్రాత్, ఢిల్లీ డేర్ డెవిల్స్‌కు సంతకం చేసాడు. అతను జట్టు కోసం 14 మ్యాచ్‌ల్లో ఆడాడు. పోటీలో జట్టులో అతను అత్యంత పుదుపైన బౌలరు.2009 ఛాంపియన్స్ లీగ్ ట్వంటీ20 లో ఢిల్లీ తరపున రెండుసార్లు ఆడిన తర్వాత, 2010 జనవరిలో ఫ్రాంచైజీ మెక్‌గ్రాత్ ఒప్పందపు మిగిలిన సంవత్సరాన్ని కొనుగోలు చేసినట్లు ప్రకటించింది. తద్వారా అతని క్రికెట్ కెరీర్‌ ముగిసింది. 

## ఆట శైలి

### బౌలింగు
కుడి|thumb| 2007లో SCG లో కెవిన్ పీటర్సన్‌ వికెట్ తీసిన బంతి వేస్తూ, మెక్‌గ్రాత్.
మెక్‌గ్రాత్ బౌలింగులో ఎక్స్‌ప్రెస్ వేగమేమీ లేదు. కానీ, తన మణికట్టుతో, సుదీర్ఘమైన ఫాలో-త్రూ నుండి వచ్చిన ఖచ్చితత్వంపై, సూక్ష్మమైన సీమ్ కదలికపై అతను ఆధారపడ్డాడు.   తన ఎత్తు (195&nbsp;cm), చేతి యాక్షనుతో కలిసి, అదనపు బౌన్స్‌ని వెలికితీసేవాడు. తరచుగా బ్యాట్స్‌మెన్‌లను ఆశ్చర్యపరచేవాడు. కెరీర్ చివరి సంవత్సరాల్లో అతను స్వింగ్ బౌలర్‌గా అభివృద్ధి చెందాడు. 

మెక్‌గ్రాత్ సంక్లిష్టమైన పద్ధతి, సహజమైన శారీరక దృఢత్వం, సుదీర్ఘమైన కెరీర్‌కు ముఖ్యమైన అంశాలు. 2004లో, అతను 100 టెస్టులు ఆడిన మొదటి ఆస్ట్రేలియా ఫాస్టు బౌలరయ్యాడు.  2005లో ఐసిసి సూపర్ సిరీస్ టెస్టు మ్యాచ్‌లో మొదటి ఇన్నింగ్స్‌లో, మెక్‌గ్రాత్ కోర్ట్నీ వాల్ష్‌ను దాటి టెస్టు చరిత్రలో ఫాస్టు బౌలర్లలో అత్యధిక వికెట్ టేకర్‌గా నిలిచాడు. 

మెక్‌గ్రాత్ ప్రపంచంలోని అత్యుత్తమ ఫాస్టు బౌలర్లలో ఒకడిగా పరిగణిస్తారు. టెస్టులు, వన్డేలు రెండింటిలోనూ ప్రతి ప్రత్యర్థి జట్టుపై విజయం సాధించాడు. అతను ఉద్దేశపూర్వకంగా (బహిరంగంగా) సిరీస్‌కు ముందే ప్రత్యర్థి జట్టు లోని అత్యుత్తమ బ్యాట్స్‌మెన్‌లను లక్ష్యంగా చేసుకుసి, వారి దృష్టి మరల్చడానికి ప్రయత్నించేవాడు. ఈ వ్యూహం, క్రమం తప్పకుండా పని చేసేది. వెస్టిండీస్‌తో జరిగిన ఫ్రాంక్ వోరెల్ సిరీస్ ప్రారంభంలో అతను తన 299వ వికెట్‌గా షెర్విన్ కాంప్‌బెల్‌ను అవుట్ చేస్తానని, ఆ తర్వాతి బంతికి తన 300వ వికెట్‌కి స్టార్ బ్యాట్స్‌మెన్ బ్రియాన్ లారాను తొలగిస్తానని మ్యాచ్‌కు ముందు ఇంటర్వ్యూలలో చెప్పాడు. మ్యాచ్‌లో సరిగ్గా అదే విధంగా జరిగింది. దానికితోడు, మూడో వికెట్‌గా కెప్టెన్ జిమ్మీ ఆడమ్స్‌ను ఔట్ చేసి చిరస్మరణీయమైన హ్యాట్రిక్ కూడా సాధించాడు. ప్రత్యర్థి బ్యాట్స్‌మెన్‌లను ఇలా లక్ష్యం చేసుకునే ధోరణి సాధారణంగా విజయవంతమౌతూ ఉండేది. 

మెక్‌గ్రాత్, ఇంగ్లండ్‌కు చెందిన మైక్ అథర్టన్‌ను 19 సార్లు అవుట్ చేశాడు. క్రికెట్ చరిత్రలో ఒకే బౌలర్ చేతిలో అత్యధిక సార్లు ఔట్ అయిన బ్యాట్స్‌మన్ అతను. మరోవైపు, అతను ఆస్ట్రేలియాలో 2002/03 యాషెస్ సిరీస్‌కు ముందు మైఖేల్ వాన్‌ను లక్ష్యంగా చేసుకున్నాడు. వాన్ 60 కంటే ఎక్కువ సగటుతో మూడు సెంచరీలు సాధించాడు. 2005లో ఇంగ్లండ్‌లో ఆండ్రూ స్ట్రాస్‌ను లక్ష్యంగా చేసుకోగా, అతను రెండు సెంచరీలు సాధించాడు.

అతను ప్రత్యర్థి బ్యాట్స్‌మెన్‌ను, జట్లను స్లెడ్జింగ్ చేసేవాడు. అయితే అది అన్నివేళలా ఫలించలేదు. 2005 యాషెస్ సిరీస్‌కు ముందు అతను ఆస్ట్రేలియా 5-0 వైట్‌వాష్‌ చేస్తుందని అంచనా వేసాడు. ఇంగ్లండ్ యాషెస్ గెలిస్తే అతను పడవలో ఆస్ట్రేలియాకు తిరిగి వస్తానని కూడా చెప్పాడు. అయితే ఇంగ్లాండ్ 2-1తో విజయం సాధించింది. అయితే, 2006/07లో ఆస్ట్రేలియాలో జరిగే తదుపరి యాషెస్ సిరీస్‌కి కూడా ఇదే విధమైన 5-0 అంచనా వేసాడు. అది నిజమైంది. అతను తన కెరీర్‌ను అత్యంత విజయవంతమైన టెస్టు ఫాస్టు బౌలరుగా, మూడవ అత్యధిక టెస్టు వికెట్ టేకర్‌గా ముగించాడు.

### ఫీల్డింగ్

మెక్‌గ్రాత్ సమర్థుడైన అవుట్‌ఫీల్డరేమీ కాదు గానీ, అతను బంతిని బలంగా, ఖచ్చితంగా విసిరేవాడు. 2002లో అడిలైడ్ ఓవల్‌లో ఇంగ్లండ్‌కి వ్యతిరేకంగా ఒక మరపురాని సందర్భంలో అసాధారణమైన అవుట్‌ఫీల్డ్ క్యాచ్‌ని తీసుకుని, షేన్ వార్న్ బౌలింగ్‌లో ఇంగ్లీష్ బ్యాట్స్‌మన్ మైఖేల్ వాన్‌ను గాలిలోకి దూకి చేతులు చాచి బంతిని పట్టి, అవుట్ చేశాడు.  అతని కెప్టెన్, స్టీవ్ వా, ఆ క్యాచ్‌ను "ఒక అద్భుతం"గా, "చరిత్రలో గొప్ప క్యాచ్‌లలో ఒకటి"గా అభివర్ణించాడు.

మెక్‌గ్రాత్ బ్యాటింగ్ పరాక్రమం, అతని కెరీర్ ప్రారంభ దశలలో, పేలవంగా ఉంది; నిజానికి, అతను తన టెస్టు  వన్డే ఇంటర్నేషనల్  రంగప్రవేశం రెండింటిలోనూ మొదటి బంతికే డకౌటయ్యాడు (సున్నా పరుగులు). అతని కెరీర్‌లో మొదటి కొన్ని సంవత్సరాల్లో అతని బ్యాటింగ్ సగటు 4 కంటే తక్కువగా ఉంది. కెప్టెన్, స్నేహితుడూ అయిన స్టీవ్ వా సంవత్సరాల తరబడి సహనంతో ఇచ్చిన శిక్షణ అతని ఆటలోని ఈ అంశాన్ని మెరుగుపరిచింది, అతను 2004 నవంబరు 20 న  గబ్బాలో జరిగిన టెస్టులో హాఫ్ సెంచరీ సాధించాడు. ఆ ఇన్నింగ్స్‌లో అతని ఆఖరి స్కోరు 61, జాసన్ గిల్లెస్పీ (54*)తో కలిసి 114 పరుగుల చివరి వికెట్ భాగస్వామ్యం సాధించాడు. వారి సహచరుల ప్రశంసలు అందుకున్నాడు.  అయినప్పటికీ, మెక్‌గ్రాత్ తన కెరీర్ మొత్తంలో బ్యాటింగ్ ' బన్నీ'గానే పరిగణించబడ్డాడు, అయినప్పటికీ అతను తన కెరీర్ ముగిసే సమయానికి అతని సగటును 7.00 కంటే ఎక్కువగా పెంచుకున్నాడు. మొదటి ప్రపంచ క్రికెట్ సునామీ అప్పీల్ ఛారిటీ మ్యాచ్‌లో, అతను స్పెషలిస్టు బ్యాట్స్‌మెన్ స్టీఫెన్ ఫ్లెమింగ్, మాథ్యూ హేడెన్‌ల కంటే ముందుగా 6వ స్థానంలో బ్యాటింగ్‌కి ప్రమోట్ అయ్యాడు. కాని ముత్తయ్య మురళీధరన్‌ బౌలింగులో షాట్లు కొట్టడానికి ప్రయత్నించి మొదటి బంతికే ఔటయ్యాడు. అతని అంతర్జాతీయ కెరీర్ ముగిసే సమయానికి, మెక్‌గ్రాత్ స్వయంగా ఎక్కువ పరుగులు చేయకపోయినా, ప్రత్యర్థి బౌలర్లకు అతన్ని ఔట్ చేయడం చాలా కష్టంగా మారింది, 2005 యాషెస్ సిరీస్‌లో ఒక్కసారి మాత్రమే అవుట్ అయ్యాడు. దక్షిణాఫ్రికాతో జరిగిన MCG 2005 బాక్సింగ్ డే టెస్టు తొలి ఇన్నింగ్స్‌లో 11 పరుగుల సహకారంతో,  అతను 53 బంతుల పాటు నిలబడ్డాడు. దక్షిణాఫ్రికాపై రికార్డు స్థాయిలో పదో వికెట్‌కు 107 పరుగులు చెయ్యడంలో మైఖేల్ హస్సీకి తోడ్పడ్డాడు. 

## కెరీర్‌లో అత్యుత్తమ ప్రదర్శనలు

## వ్యక్తిగత జీవితం

గ్లెన్ మొదటి భార్య, జేన్ లూయిస్ యునైటెడ్ కింగ్‌డమ్‌లో జన్మించింది. వారి వివాహానికి ముందు విమాన సహాయకురాలుగా పనిచేసింది. 1995లో గ్లెన్, జేన్‌లు "జో బనానాస్" అనే హాంకాంగ్ నైట్‌క్లబ్‌లో కలుసుకుని, 2001లో వివాహం చేసుకున్నారు. వారికి ఇద్దరు పిల్లలు. జేన్ మెక్‌గ్రాత్ మెటాస్టాటిక్ రొమ్ము క్యాన్సర్‌తో బాధపడింది. 1997లో మొదటిసారిగా నిర్ధారణ అయింది. 2008 జనవరి 26 ( ఆస్ట్రేలియా డే ) గ్లెన్, జేన్ మెక్‌గ్రాత్ ఇద్దరూ ఆర్డర్ ఆఫ్ ఆస్ట్రేలియా సభ్యులుగా చేశారు. జేన్ 42 ఏళ్ల వయస్సులో 2008 జూన్ 22న క్యాన్సర్ శస్త్రచికిత్స తర్వాత సమస్యలతో మరణించింది. 

గ్లెన్ మెక్‌గ్రాత్ 2009 ఇండియన్ ప్రీమియర్ లీగ్ సమయంలో సారా లియోనార్డి అనే ఇంటీరియర్ డిజైనర్‌ని కలిశాడు. వారు 2010 నవంబరు 18న క్రోనుల్లాలోని ఇంట్లో వివాహం చేసుకున్నారు  2011 ఏప్రిల్లో మెక్‌గ్రాత్ తన ఇంటిని $6 మిలియన్లకు అమ్మకానికి పెట్టాడు.  2015లో వారికి కుమార్తె పుట్టింది.

2015లో మెక్‌గ్రాత్ దక్షిణాఫ్రికాలో వేటాడటం సఫారీలో వివిధ రకాల జంతువులను చంపినట్లు వెల్లడి కావడంతో విస్తృతమైన విమర్శలు వచ్చాయి.  మెక్‌గ్రాత్ *ఆస్ట్రేలియన్ షూటర్* మ్యాగజైన్‌తో మాట్లాడుతూ, "నేను ట్రోఫీ వేటలో పాల్గొనడానికి ఆసక్తిగా ఉన్నాను, ప్రత్యేకంగా ఏ జంతువునీ కాదు గానీ, ఆఫ్రికాలో పెద్ద సఫారీ చెయ్యడం మాత్రం గొప్ప విషయం."  తరువాతి కాలంలో ఒక చనిపోయిన గేదె, రెండు హైనాలు, ఏనుగు దంతాల పక్కన ఉన్న మెక్‌గ్రాత్ ఫొటోలు చిపిటాని సఫారీస్ అనే గేమ్ పార్క్ వెబ్‌సైట్‌లో కనిపించాయి. దానిపట్ల అతను విచారం వ్యక్తం చేశాడు.  

## మెక్‌గ్రాత్ ఫౌండేషన్
కుడి|thumb| 2011లో మెక్‌గ్రాత్, మెక్‌గ్రాత్ ఫౌండేషన్ గులాబీ రంగును ధరించాడు
2002లో గ్లెన్, జేన్ ఆస్ట్రేలియాలో బ్రెస్టు క్యాన్సర్ సపోర్టు కోసం **మెక్‌గ్రాత్ ఫౌండేషన్‌ను** స్థాపించారు, ఇది ఆస్ట్రేలియా అంతటా ఉన్న కమ్యూనిటీలలో మెక్‌గ్రాత్ బ్రెస్టు కేర్ నర్సులకు నిధులు సమకూర్చడానికి, యువతులలో రొమ్ము క్యాన్సర్ అవగాహనను పెంచడానికీ అవసరమైన నిధుల కోసం డబ్బు సేకరిస్తుంది. 2007 నుండి, సిడ్నీ క్రికెట్ గ్రౌండ్‌లో జరిగిన మొదటి టెస్టులో మూడో రోజు వాష్ అవుట్ అయినప్పటికీ, దానికి జేన్ మెక్‌గ్రాత్ డే అని పేరు పెట్టారు.  2008 జూన్లో జేన్ మరణించిన తరువాత, గ్లెన్ మెక్‌గ్రాత్ ఫౌండేషన్ బోర్డ్ ఛైర్మన్‌గా స్వచ్ఛంద పాత్రను అంగీకరించాడు. ఫౌండేషన్ ఆశయాన్ని నెరవేర్చడానికి మద్దతుగా అనేక కార్యక్రమాలలో పాల్గొంటాడు.  2016 ఏప్రిల్ నాటికి, మెక్‌గ్రాత్ ఫౌండేషన్ ఆస్ట్రేలియా చుట్టుపక్కల 110 మంది మెక్‌గ్రాత్ బ్రెస్టు కేర్ నర్సులను ఉంచింది. వీరు 33,000 కంటే ఎక్కువ ఆస్ట్రేలియన్ కుటుంబాలకు సహాయం చేశారు. 

2018 డిసెంబరు 29న, రూత్ స్ట్రాస్ అరుదైన ఊపిరితిత్తుల క్యాన్సర్‌తో పోరాడి మరణించారు.   రూత్ మరణం నేపథ్యంలో, మాజీ యాషెస్ ప్రత్యర్థి ఆండ్రూ స్ట్రాస్, మెక్‌గ్రాత్‌ను సంప్రదించాడు. అతను రూత్ స్ట్రాస్ ఫౌండేషన్‌ను ఏర్పాటు చెయ్యడంలో స్ట్రాస్‌కు సహాయం చేశాడు. 

## గౌరవాలు
2001 లో మెక్‌గ్రాత్, ఆస్ట్రేలియన్ ఇన్‌స్టిట్యూట్ ఆఫ్ స్పోర్ట్ *బెస్టు ఆఫ్ ది బె*స్టు జాబితాలో చేరిన ఇరవై ఒక్క ఆస్ట్రేలియన్ అథ్లెట్లలో ఒకడు. 

మెక్‌గ్రాత్‌కు 2000లో క్రికెట్ ఆస్ట్రేలియా, అలన్ బోర్డర్ మెడల్‌ను, పురుషుల టెస్టు ప్లేయర్ ఆఫ్ ది ఇయర్ అవార్డునూ ఇచ్చింది. అతను, 2001లో పురుషుల వన్‌డే ప్లేయర్ ఆఫ్ ది ఇయర్ అవార్డు కూడా పొందాడు.

మెక్‌గ్రాత్ 2008 జనవరి 26 ( ఆస్ట్రేలియా డే ) నాడు "ప్లేయర్‌గా క్రికెట్‌కు చేసిన సేవ" కోసం, అతని భార్యతో పాటు "మెక్‌గ్రాత్ ఫౌండేషన్ స్థాపన ద్వారా సమాజానికి చేసిన సేవ" కోసం ఆర్డర్ ఆఫ్ ఆస్ట్రేలియా సభ్యునిగా ఎంపికయ్యాడు.  2008లో మెక్‌గ్రాత్ NSW ఆస్ట్రేలియన్ ఆఫ్ ది ఇయర్‌గా ఎంపికయ్యాడు. 

మెక్‌గ్రాత్, 2011లో స్పోర్ట్ ఆస్ట్రేలియా హాల్ ఆఫ్ ఫేమ్‌లోకి, 2013 జనవరిలో ఐసిసి క్రికెట్ హాల్ ఆఫ్ ఫేమ్‌లోకి ప్రవేశించాడు     2013లో CA ఆస్ట్రేలియన్ హాల్ ఆఫ్ ఫేమ్‌లోకి కూడా చేర్చింది.

అతను ఆస్ట్రేలియా "గ్రేటెస్ట్-ఎవర్ వన్‌డే టీమ్"లో బౌలర్‌గా స్థానం పొందాడు.  2017లో CA నిర్వహించిన అభిమానుల పోల్‌లో, అతను గత 40 ఏళ్లలో దేశంలోని అత్యుత్తమ యాషెస్ XIలో ఎంపికయ్యాడు. 

2009 లో మెక్‌గ్రాత్ స్వస్థలమైన నార్రోమిన్‌లో కళాకారుడు బ్రెట్ "మోన్" గార్లింగ్, మెక్‌గ్రాత్ విగ్రహాన్ని ఏర్పాటు చేసాడు.

## రికార్డులు
మెక్‌గ్రాత్ రెండుసార్లు పదో వికెట్ భాగస్వామ్యాల్లో 100 లేదా అంతకంటే ఎక్కువ పరుగులు జోడించాడు. ఈ రికార్డు కేవలం న్యూజిలాండ్ బ్యాట్స్‌మెన్ నాథన్ ఆస్టిల్‌తో మాత్రమే సరిపోలింది. 

అతను పదవీ విరమణ సమయంలో, నమీబియాపై మెక్‌గ్రాత్ 15 పరుగులకు 7 వికెట్లు చేయడం ప్రపంచ కప్ మ్యాచ్‌లో అత్యుత్తమ బౌలింగ్ గణాంకాలు. అన్ని వన్‌డేలలో రెండవ అత్యుత్తమ బౌలింగు. ప్రపంచ కప్ (2007లో 26)లో అత్యధిక వికెట్లు తీసిన రికార్డును కూడా అతని పేరిట ఉంది. 2019లో దీన్ని మిచెల్ స్టార్క్ బద్దలు కొట్టాడు. 

2006-2007 యాషెస్ సిరీస్ నాల్గవ టెస్ట్‌లో డకౌట్ అయిన తర్వాత, మెక్‌గ్రాత్ ఇతర ఆస్ట్రేలియన్ క్రికెటర్ల కంటే (35 - షేన్ వార్న్ కంటే ఎక్కువ) టెస్టు క్రికెట్‌లో ఎక్కువ డకౌట్‌లు సాధించిన రికార్డును సాధించాడు. 

మెక్‌గ్రాత్ టెస్టు క్రికెట్‌లో అత్యధిక బ్యాట్స్‌మెన్‌లను డకౌట్ చేసిన రికార్డు ఉంది (104).  2021లో జేమ్స్ ఆండర్సన్ దాన్ని అధిగమించాడు.

## మూలాలు

వర్గం:ఆస్ట్రేలియా క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1970 జననాలు